钦定古今图书集成/理学汇编/学行典/第111卷 > 冯从吾疑思录 > 《语录》
## 钦定古今图书集成/理学汇编/学行典/第111卷 > 冯从吾疑思录 > 《语录》

孔门以博约立教，是论工夫，非论本体。学者不达，遂
以闻见择识为知。故夫子不得已又曰：“知之为知之，
不知为不知”，是知也。直就人心一点灵明处点破“知”
字，此千古圣学之原。若闻见择识不过致知工夫，非
便以闻见择识为知也。故曰：“知之次，知其知，知其不
知”是本体；多闻择其善者而从之，多见而识之是工
夫。譬之镜本明，而拂拭所以求明，非便以拂拭为明
也。以拂拭为明固不是，谓镜本明，不必拂拭亦不是。
故圣人说出本体，正见得工夫原非义外耳。此孔门
博约之教，所以上符《精一》之传也。